Rukojemnícka dráma sa skončila, lúpežník je v rukách polície

Nechcel peniaze, ale vrtuľník a potom auto. Zjedol pizzu.

1. jún 2018 o 12:12 (aktualizované 1. jún 2018 o 21:56) Mária Šimoňáková

KROMPACHY. V Krompachoch, okres Spišská Nová Ves, došlo v piatok k pokusu prepadnúť pobočku VÚB-banky na Lorencovej ulici.

Krátko po 11. hodine prijali policajti núdzový signál z banky, že došlo k lúpežnému prepadnutiu.

Po príchode prvej policajnej hliadky muži zákona zistili, že v banke sa nachádza muž, ktorý zákazníkov aj pracovníkov banky vyhodil von a kovovým tĺčikom na mäso ohrozuje zamestnankyňu banky.

Prvotné informácie, že muž mal mať pri sebe nôž, sa nepotvrdili.

„Išiel som z chatky dole do mesta za sestrou. Pracuje v klenotníctve, ktoré je v budove banky. Vraj nejaký blázon vošiel do banky a ohrozoval zamestnankyne. Chcel vojsť aj k mojej sestre do zlatníctva, no stihla pred ním zamknúť dvere. Ostala tam len jedna zamestnankyňa banky,“ priblížil začiatky rukojemníckej drámy Krompašan.

Článok pokračuje pod video reklamou

Tĺčik na mäso

Muž vošiel do pobočky banky, kde zadržiaval jednu mladú zamestnankyňu ako rukojemníčku.

Svoj prepad začal údajne slovami: "Teraz všetci vypadnite, začína sa šou."

Podľa dostupných informácií ohrozoval zamestnankyňu Danielu S. (23) nožom.

Páchateľ sa vyzbrojil tĺčikom na mäso.

Podľa našich informácií išlo o Krompašana Miroslava V. vo veku okolo 32 rokov.

Bol to slušný mladý muž, ktorý pracoval ako kamionista, po smrti matky začal mať psychické problémy.

Údajne holdoval alkoholu a vyskúšal aj drogy.

Nechcel peniaze

Ako uviedol krajský policajný riaditeľ Juraj Leško, muž chytil pod krk pracovníčku banky a ohrozoval ju.

„V banke sa v tom čase nachádzala ešte jedna zamestnankyňa, o ktorej páchateľ nevedel. Na miesto bol vyslaný tím vyjednávačov aj pohotovostného policajného útvaru. Našťastie, nikto nebol zranený. Policajti odviedli svoju prácu na sto percent,“ uviedol Leško.

Ako zdôraznil, prepad banky s tĺčikom na mäso ešte nemali.

„Dovolím si tvrdiť, že je to ojedinelý prípad v rámci Slovenska.“

Páchateľ peniaze nepožadoval. Hoci tvrdil, že skrachoval, že prišiel o úspory, že štát ho pripravil o peniaze.

Najprv žiadal vrtuľník, neskôr auto.

Zrejme aj vyhladol, keďže počas rukojemníckej drámy polícia dovnútra banky doniesla aj pizzu.

Najprv rukojemníčka, potom páchateľ

S páchateľom vyjednávali vyjednávači s podporou PMJ-čkárov.

Incident sa napokon skončil okolo 13.15. Policajti najprv vyviedli pracovníčku banky z pobočky, po pár metroch ju vzali na ruky a odniesli do hasičského auta.

Vyzerala zdravotne v poriadku a bez zranení, no auto potom s mladou ženou odišlo, zrejme do nemocnice.

Policajti následne vošli do pobočky a vyviedli aj lúpežníka.

Naložili ho do policajného auta a odviezli.

Pobočka banky je stále uzavretá, kriminalisti zaznamenávajú stopy.

Zasahovala RZP

Pred bankou zasahovala aj posádka rýchlej lekárskej pomoci z Krompách.

"Posádka čakala pred bankou, z ktorej boli po chvíli vyvedené dve ženy, obe bez poranení. Vo vnútri banky sa nachádzal muž s ľahšími poraneniami, po ošetrení bol transportovaný na chirurgické oddelenie do nemocnice v Krompachoch," informovala hovorkyňa Falck Katarína Načiniaková

Hrozí mu až 12 rokov

„Podozrivý 32-ročný miestny muž bol na mieste zadržaný a po lekárskom vyšetrení bude eskortovaný na Krajské riaditeľstvo Policajného zboru na vykonanie ďalších potrebných procesných úkonov,“ informovala košická policajná hovorkyňa Lenka Ivanová.

Vec bude vyšetrovať vyšetrovateľ odboru kriminálnej polície Krajského riaditeľstva Policajného zboru v Košiciach ako podozrenie z trestného činu brania rukojemníka.

Páchateľovi hrozí v prípade dokázania viny trest odňatia slobody na sedem až 12 rokov .